แบงก์เล็กเน้นบี/อี
ปรับตัวหนี&#8216;คุ้มครองเงินฝาก&#8217; แห่ผุดสาขาดูดลูกค้ารายย่อย
18 ส.ค. 2554

ปรับตัวหนี‘คุ้มครองเงินฝาก’ แห่ผุดสาขาดูดลูกค้ารายย่อย
ธนาคารเล็กปรับแผนระดมเงินฝากรับการลดวงเงินคุ้มครอง หันลุยตลาดรายย่อยมากขึ้นเพิ่มสัดส่วนตั๋วบี/อี
นายธวัชไชย สุทธิกิจพิศาล ประธานเจ้าหน้าที่บริหารและกรรมการผู้จัดการใหญ่ ธนาคารเกียรตินาคิน กล่าวว่า ธนาคารมีแผนขยายสาขาในห้างสรรพสินค้าและสาขาในต่างจังหวัดเพิ่มขึ้น เพื่อขยายฐานลูกค้าเงินฝากรายย่อยที่มีเงินฝากไม่เกิน 1 ล้านบาท เพื่อรับมือกับการทยอยปรับลดวงเงินคุ้มครองเงินฝากในเดือน ส.ค.นี้ โดยตั้งเป้าเพิ่มสัดส่วนเงินฝากจากสาขาเป็น 50% จากเดิมแค่ 40% โดยภายในสิ้นปีนี้จะเปิดสาขาเพิ่มอีก 11-16 สาขา เพื่อเพิ่มช่องทางระดมเงินฝากจากรายย่อย




นายธวัชไชย กล่าวว่า แผนระดมเงินฝากจากนี้ไปของธนาคารจะหันไปเน้นการระดมเงินผ่านตั๋วบี/อี ซึ่งเป็นผลิตภัณฑ์ที่ไม่ได้รับผลกระทบจากการปรับลดวงเงินคุ้มครอง และสามารถช่วยลดต้นทุนค่าใช้จ่ายจากเงินนำส่งให้กับธนาคารได้ โดยตั้งเป้าเพิ่มสัดส่วนของตั๋วบี/อีเป็น 40% จากฐานเงินฝากรวมภายในสิ้นปีนี้ นอกจากนี้ ล่าสุดธนาคารยังได้ซื้อธุรกิจบริษัทหลักทรัพย์จัดการกองทุน (บลจ.) เข้ามา เพื่อรองรับและรักษาลูกค้ากลุ่มที่มีเงินลงทุนมากกว่า 10 ล้านบาทขึ้นไป ที่ต้องการความหลากหลายและสร้างผลตอบแทนที่ดีขึ้น 
“ผลกระทบจาก พ.ร.บ.คุ้มครองเงินฝากต่อธนาคารในปีนี้น่าจะไม่มีเลย เพราะวงเงินคุ้มครองยังสูงอยู่ แต่ในปีหน้าจะลดลงเหลือ 1 ล้านบาท จึงต้องเตรียมความพร้อมรับมือด้วยการกระจายฐานเงินฝากไปสู่สาขามากขึ้น เพิ่มสัดส่วนของตั๋วบี/อี และเชื่อว่าการซื้อ บลจ.เข้ามาเป็นธุรกิจใหม่จะช่วยเพิ่มทางเลือกการลงทุนให้กับลูกค้าระดับบนได้” นายธวัชไชย กล่าว
นางจุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการธนาคาร ธนาคารแลนด์ แอนด์ เฮ้าส์ เพื่อรายย่อย กล่าวว่า ธนาคารได้เริ่มให้ความสำคัญกับการระดมเงินฝากจากลูกค้ารายย่อยที่ฝากเงินผ่านสาขามากขึ้น จากเดิมที่ฐานเงินฝากส่วนใหญ่เป็นลูกค้ารายใหญ่ที่ฝากผ่านสำนักงานใหญ่เป็นหลัก เนื่องจากต้องการขยายฐานบัญชีออมทรัพย์และบัญชีกระแสรายวันเพื่อรองรับการปรับลดวงเงินคุ้มครองเงินฝาก โดยตั้งเป้าเพิ่มสัดส่วนเงินฝากจากสาขาเป็น 60% ภายใน 3 ปี ควบคู่กับการเพิ่มสัดส่วนตั๋วบี/อีขึ้นเป็น 50% 
“เราจะเพิ่มช่องทางด้วยการขยายสาขาทั้งใน กทม.และต่างจังหวัด เพื่อให้เข้าถึงลูกค้ารายย่อยได้มากขึ้น โดยเห็นได้จากวงเงินฝากเฉลี่ยต่อบัญชีที่ปรับลดลงมาอยู่ที่ 1 แสนบาทต่อบัญชี จากเดิม 34 แสนบาทต่อบัญชี และจะลดสัดส่วนเงินฝากในสำนักงานใหญ่ซึ่งเป็นลูกค้าวีไอพีลงเหลือ 40%” นางจุฑามาศ กล่าว 
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ธนาคารซีไอเอ็มบี ไทย กล่าวว่า ธนาคารตั้งเป้าขยายฐานลูกค้าเงินฝากในปีนี้เพิ่มขึ้นถึง 2 แสนบัญชี โดยจะเน้นเจาะกลุ่มลูกค้าระดับกลางที่มีเงินฝากขั้นต่ำอยู่ที่ 1-5 แสนบาทต่อบัญชี จากเดิมที่วงเงินฝากเฉลี่ยต่อบัญชีอยู่ที่ 1 ล้านบาทขึ้นไป 
อย่างไรก็ตาม จะไม่ลงไปทำตลาดที่ต่ำกว่านี้ เนื่องจากธนาคารให้ผลตอบแทนค่อนข้างสูงเมื่อเทียบกับตลาด จึงยังไม่คุ้มค่าหากไปเล่นตลาดรายย่อย